**A Hankook Tire nagyszabású Abroncsadományozási Programot indít magyarországi CSR stratégiájának erősítésére**

* **A Hankook Tire Magyarország Kft. elindítja Abroncsadományozási Programját, amely a vállalat átfogó CSR stratégiájának, a „Hankook Értékteremtő Programnak” újabb mérföldkövét jelenti**
* **A nagyszabású Abroncsadományozási Program keretében a Hankook több mint 1300 téli gumiabroncsot adományoz három szervezetnek – az Országos Mentőszolgálatnak, a BM Országos Katasztrófavédelmi Főigazgatóságnak, és a Magyar Vöröskeresztnek**
* **Az adomány értéke több mint 20 millió forint, így ez minden idők legnagyobb abroncsadománya Magyarországon**

***Rácalmás, 2012. november 9*** – A Hankook Tire Magyarország Kft.elindítja Abroncsadományozási Programját, amely a vállalat átfogó CSR stratégiájának, a „Hankook Értékteremtő Programnak” újabb mérföldköve. A nagyszabású Abroncsadományozási Program keretében a Hankook több mint 1300 téli gumiabroncsot adományoz három szervezetnek – az Országos Mentőszolgálatnak, a BM Országos Katasztrófavédelmi Főigazgatóságnak, és a Magyar Vöröskeresztnek. Az adomány értéke több mint 20 millió forint, így ez minden idők legnagyobb abroncsadománya Magyarországon.

2012-ben a Hankook Tire Magyarország Kft. elindította átfogó CSR stratégiáját, a „Hankook Értékteremtő Programot”, amely három pillérre épül: környezet, egészség és oktatás-társadalmi ügyek. Az úttörő kezdeményezés célja a Hankook Tire Magyarország Kft., mint felelős vállalat és a társadalom fontos szereplőjének, a környezeti és társadalmi ügyek melletti elkötelezettségének demonstrálása. A Hankook Tire Magyarország Kft. már több akciót is indított a program keretében, úgymint a Dunaújvárosi Mentőszolgálat számára történt téligumi-adományozás, az 5. Gyerek ARC rajzverseny és kiállítás főtámogatóként való szponzorációja; valamint számos helyi rendezvény támogatása a dunaújvárosi régióban, például a minden évben megrendezésre kerülő Dunaújvárosi Parázs-Varázs Fesztivál vagy a Rácalmási Tökfesztivál. Ezúttal, a „Hankook Értékteremtő Program” következő mérföldköveként a Hankook elindítja Abroncsadományozási Programját.

* Mivel a társadalmi felelősségvállalás (CSR) a vállalatok egyik legfőbb kötelessége a 21. században, és mivel a Hankook jelentős társadalmi és gazdasági szereplő Magyarországon, kulcsfontosságúnak tartjuk, hogy minden lehetséges módon támogassuk a közösséget, amelyben működünk - mondta Lee Sang Il, a Hankook Tire Magyarország Kft. ügyvezető igazgatója. - Abroncsadományozási Programunk célja, hogy segítsük azokat, akik minket segítenek, tehát olyan országos hatókörű szervezeteket, amelyek tevékenységükkel a társadalom számára fontos szolgálatot tesznek. Gumiabroncsgyártó vállalatként a legnagyobb érték, amit felajánlhatunk, természetesen a termékünk, prémium kategóriás gumiabroncsaink, ezért indítottuk el a Gumiadományozási Programunkat - tette hozzá Lee Sang Il.

A partnerszervezetek kiválasztásakor a Hankookot az vezette, hogy olyan szervezet válasszon, amely országos hatókörű, non-profit orientáltságú, és társadalmi szolgálatot lát el életmentés, sürgősségi ellátás, vagy sürgősségi szállítás formájában. Ezeket a kritériumokat figyelembe véve a Hankook Tire Magyarország Kft. 2012-ben az Országos Mentőszolgálatnak, a BM Országos Katasztrófavédelmi Főigazgatóságnak, és a Magyar Vöröskeresztnek adományoz abroncsot.

- Az Országos Mentőszolgálat (OMSZ) nevében mondhatom, hogy igazán hálásak vagyunk a Hankooknak az adományért. Munkánk – ahogy jelmondatunk is tükrözi – hivatás az életért. Bajtársaim naponta több mint kétezer esetben sietnek életet menteni, sokszor rossz útviszonyok között. Az új „sárga mentőautóink” már nagyon jól felszereltek, de a legtöbb autónk még régi, ezeken rendszerint „négy évszakos” gumikat használtunk. A Hankook adománya révén immár minden eset-rohamkocsink a téli közlekedésre legalkalmasabb gumiabroncsokon futhat. Úgy gondolom, hogy ezek a Hankook téli gumik jelentősen könnyítik majd mindennapi tevékenységünket, és nagyban hozzájárulnak ahhoz, hogy gyorsabban és biztonságosan hajtsuk végre feladatainkat” - nyilatkozta Dr. Mártai István, az Országos Mentőszolgálat főigazgatója.

- Amikor sürgősségi esetekhez rohanunk, meghatározó fontosságú, hogy milyen gumiabroncsot használunk sürgősségi járműveinken. Kritikus szituációkban minden perc számít és minden apró hiba komoly problémát okozhat az utakon - mondta Dr. Bakondi György a BM Országos Katasztrófavédelmi Főigazgatóság főigazgatója.

- Hazánk legnagyobb humanitárius szervezetként nagy öröm és segítség számunkra a Hankook adománya. Legyen szó mindennapi szociális tevékenységeink ellátásáról vagy katasztrófa-válaszadásról, fontosnak tartjuk, hogy önkénteseink és munkatársaink biztonsággal láthassák el feladatukat és juttathassák el az adományokat a rászorulók számára. - mondta el Kardos István, a Magyar Vöröskereszt főigazgatója.

A Hankook Tire Magyarország Kft. hosszú távú CSR stratégiájának része a már meglevő programok folytatása, valamint ezek közül néhány kiterjesztése, így a Hankook a jövőben tovább bővítheti Abroncsadományozási Programját, illetve néhány helyi eseményt regionális vagy országos szintre emelhet.

###

**A Hankook Tire vállalatról**

A Hankook Tire a világ egyik legdinamikusabban fejlődő gumiabroncsgyártójaként innovatív, kiváló minőségű radiál abroncsokat gyárt személygépkocsik, terepjárók, SUV-ok, könnyű tehergépkocsik, buszok és a motorsport számára (mind a pályás versenyeken, mind pedig ralin résztvevő csapatoknak). A vállalat éves bevételének mintegy 5 százalékát fekteti kutatás-fejlesztésbe. Öt kutató-fejlesztő központjában (Korea, Németország, Egyesült Államok, Kína és Japán) testreszabott és jövőbe mutató technológiákat fejleszt az adott piacok követelményeinek és igényeinek megfelelően. A Hankook Tire több mint 180 országba szállítja termékeit, és világszinten több mint 18 000 alkalmazottat foglalkoztat. A világ számos vezető autógyártója első gyári felszerelésként is a Hankook Tire abroncsait választja. A vállalat bevételének kb. 80 százalékát az egyre bővülő Koreán kívüli szállítások adják.

A Hankook Tire európai központja Neu-Isenburgban található, Frankfurt am Main közelében. A vállalatnak Németországban, Nagy-Britanniában, Franciaországban, Olaszországban, Spanyolországban, Hollandiában, Magyarországon, Oroszországban, Törökországban, Svédországban és Lengyelországban vannak képviseletei. A termékeket regionális nagykereskedők terítik a további európai országokban.

A Hankook Magyarországot választotta európai gyárának helyszínéül. Az 550 millió eurós befektetésből a Dunaújváros melletti Rácalmáson a világ egyik legkorszerűbb abroncsgyára épült. A gyár 2007 júniusában kezdte meg működését, jelenleg már több, mint 2000 alkalmazottat foglalkoztat és naponta már 34 000-nél is több gumiabroncsot gyárt személygépkocsik, SUV-ok és könnyű tehergépkocsik számára. A rácalmási gyárban készült termékek az európai piacot szolgálják ki, és megfelelnek a vezető autógyártók előírásainak és igényeinek is. A Hankook Tire Magyarország Kft. rendelkezik az ISO/TSO 16949:2009 minőségi és az ISO 14001:2004 környezetvédelmi tanúsítvánnyal. A rácalmási gyár közvetlenül szállít abroncsokat a Volkswagen, a Hyundai és a KIA európai gyáraiba. 2009-ben elkezdődött a beruházás második üteme, amelynek 2010 októberi lezárását követően, 2011 második felében a magyarországi gyárban a dolgozók száma 2000-re bővült, és a gyártóbázis elérte a teljes, 34.000 darabos napi kapacitást, amely így évente 12 millió gumiabroncs gyártását teszi lehetővé.

További információ: [www.hankooktire-press.com](http://www.hankooktire-press.com)

**Kapcsolat:**

|  |  |  |
| --- | --- | --- |
| **Roy Katalin**Kommunikációs menedzser**Hankook Tire Magyarország Kft.**Kommunikációs Osztály2459 Rácalmás, Hankook tér 1.Tel.: +36-25-556-096Fax : +36-25-556-359e-mail: pr.hungary@hankooktire.comfkinzer@hankooktire.com |  | **Tátrai Marcell**Kommunikációs üzletág vezető**Stern Communications**1118 Budapest, Dayka Gábor utca 3.Tel.: +36 1/700-1621Fax: +36 1/700-1626e-mail: marcell.tatrai@sterncom.hu |